กยศ.ต่อเวลาโปรโมชั่นจ่ายหนี้ปิดบัญชีถึง 31 ธ.ค.59
กยศ.ต่อเวลาโปรโมชั่นผู้กู้ยืมชำระหนี้ปิดบัญชีถึง 31 ธ.ค. โดยคืนเงินตอบแทน 3% ให้แก่ผู้ที่ไม่ค้างชำระและลดเบี้ยปรับ 100% ให้แก่ผู้มีหนี้ค้างชำระ
10 ต.ค. 2559

กยศ.ต่อเวลาโปรโมชั่นผู้กู้ยืมชำระหนี้ปิดบัญชีถึง 31 ธ.ค. โดยคืนเงินตอบแทน 3% ให้แก่ผู้ที่ไม่ค้างชำระและลดเบี้ยปรับ 100% ให้แก่ผู้มีหนี้ค้างชำระ
ดร.ฑิตติมา วิชัยรัตน์ ผู้จัดการกองทุนเงินให้กู้ยืมเพื่อการศึกษา (กยศ.) เปิดเผยว่า  คณะกรรมการกองทุนฯ ได้มีมติเห็นชอบขยายเวลามาตรการจูงใจให้ผู้กู้ยืมชำระหนี้ปิดบัญชี โดยจะลดเบี้ยปรับ 100% ให้กับผู้กู้ยืมที่มีหนี้ค้างชำระและมาชำระหนี้ปิดบัญชีทั้งจำนวน และคืนเงินตอบแทน 3% สำหรับผู้กู้ยืมที่ไม่ค้างชำระหนี้และมาชำระหนี้ปิดบัญชีทั้งจำนวนต่อไปอีกจนถึงวันที่ 31 ธ.ค.นี้ จากเดิมที่กำหนดการสิ้นสุดในวันที่ 30 ก.ย.ที่ผ่านมา 
ทั้งนี้เพื่อเป็นการเปิดโอกาสให้ผู้กู้ยืมได้ร่วมส่งต่อโอกาสทางการศึกษาให้แก่นักเรียน นักศึกษารุ่นน้อง อีกทั้ง ยังคงมีผู้กู้ยืมให้ความสนใจติดต่อขอเข้าร่วมและขอรับสิทธิประโยชน์ตามมาตรการดังกล่าวอีกจำนวนมาก โดยเฉพาะกลุ่มผู้ที่ค้างชำระเกิน 4 ปี 5 งวดที่จะถูกฟ้องร้องดำเนินคดี ทั้งนี้ ในช่วงที่ผ่านมามีผู้กู้ยืมมาชำระหนี้ปิดบัญชีเพื่อรับสิทธิประโยชน์ตามมาตรการดังกล่าวแล้วจำนวนกว่า 4,600 ราย เป็นจำนวนเงินที่รับชำระแล้วกว่า 400 ล้านบาท  
สำหรับผู้ที่ประสงค์จะชำระหนี้ปิดบัญชี เพื่อลดเบี้ยปรับ 100% สามารถลงทะเบียนขอใช้สิทธิ  ได้ทางเว็บไซต์ กยศ. โดยจะมีเจ้าหน้าที่ติดต่อกลับไปนัดหมายวันที่ต้องการชำระหนี้และรับทราบยอดชำระหนี้ปิดบัญชี สำหรับผู้กู้ยืมที่ประสงค์จะชำระหนี้ปิดบัญชี เพื่อรับเงินตอบแทน 3% เมื่อได้ชำระหนี้ปิดบัญชีเรียบร้อยแล้วต้องแจ้งความประสงค์ที่จะขอคืนเงินพร้อมหลักฐานยืนยันการชำระหนี้ปิดบัญชีให้แก่กองทุนฯ ประกอบด้วย สำเนาบัตรประจำตัวประชาชนของผู้กู้ยืม และสำเนาสมุดบัญชีออมทรัพย์ธนาคารกรุงไทย เพื่อรับเงินคืนโอนเข้าบัญชี โดยรับรองสำเนาถูกต้องทุกฉบับ ส่งมาที่กองทุนเงินให้กู้ยืมเพื่อการศึกษา (กยศ.) เลขที่ 89 อาคารเอไอเอ แคปปิตอล เซ็นเตอร์ ชั้น 5-6 ถนนรัชดาภิเษก แขวงดินแดง เขตดินแดง กทม. 10400 สอบถามเพิ่มเติมโทร. 0-2016-4888